

[bookmark: _GoBack]
VILNIAUS RAJONO SAVIVALDYBĖS TARYBA

SPRENDIMAS
DĖL MOKINIŲ PAVĖŽĖJIMO SPECIALIAISIAIS REISAIS ORGANIZAVIMO TVARKOS APRAŠO PATVIRTINIMO

2022 m. gegužės 27 d. Nr. T3-149
Vilnius


Vadovaudamasi Lietuvos Respublikos vietos savivaldos įstatymo 6 straipsnio 7 punktu, 18 straipsnio 1 dalimi, Lietuvos Respublikos švietimo įstatymo 36 straipsnio 1 ir 2 dalimis, Lietuvos Respublikos transporto lengvatų įstatymo 6 straipsnio 2 dalimi, Vilniaus rajono savivaldybės taryba n u s p r e n d ž i a:
1. Patvirtinti Mokinių pavėžėjimo specialiaisiais reisais organizavimo tvarkos aprašą (pridedama).
2. Pripažinti netekusiais galios:
2.1. Vilniaus rajono savivaldybės tarybos 2013 m. spalio 25 d. sprendimą Nr. T3-400 „Dėl mokinių vežiojimo Vilniaus rajone specialiaisiais reisais tvarkos aprašo patvirtinimo“; 
2.2. Vilniaus rajono savivaldybės tarybos 2014 m. spalio 31 d. sprendimą Nr. T3-416 „Dėl Vilniaus rajono savivaldybės tarybos 2013 m. spalio 25 d. sprendimo Nr. T3-400 „Dėl mokinių vežiojimo Vilniaus rajone specialiaisiais reisais tvarkos aprašo patvirtinimo“ pakeitimo“;
3. Šis sprendimas įsigalioja 2022 m. rugpjūčio 1 d.
4. Skelbti šį sprendimą Teisės aktų registre ir Vilniaus rajono savivaldybės tinklalapyje.



Savivaldybės merė					Marija Rekst 

PATVIRTINTA
Vilniaus rajono savivaldybės tarybos
2022 m. gegužės 27 d. 
sprendimu Nr. T3-149


MOKINIŲ PAVĖŽĖJIMO SPECIALIAISIAIS REISAIS ORGANIZAVIMO 
TVARKOS APRAŠAS

I SKYRIUS
BENDROSIOS NUOSTATOS


1. Mokinių pavėžėjimo specialiaisiais reisais organizavimo tvarkos aprašas (toliau - Aprašas) reglamentuoja mokinių, kurie negali atvykti į mokyklas reguliaraus susisiekimo autobusais, mokykliniu autobusu, tėvų (globėjų, rūpintojų), privačiu transportu pavėžėjimo specialiaisiais reisais tvarką:
1.1. Vilniaus rajono savivaldybės (toliau – Savivaldybė) mokyklų, kurių savininko teises ir pareigas įgyvendina Savivaldybės taryba (toliau – Savivaldybės mokykla), mokinių, ugdomų pagal priešmokyklinio ir bendrojo ugdymo programas, gyvenančių toliau nei 3 km nuo mokyklos iki artimiausios pagal aptarnaujamą teritoriją Savivaldybės mokyklos atitinkama ugdomąja kalba.
1.2. Savivaldybės mokyklų mokinių, kurie turi specialiųjų ugdymosi poreikių ir nepajėgia patys atvykti į mokyklą mokytis pagal priešmokyklinio ar bendrojo ugdymo programas (negali savarankiškai vaikščioti, dėl didelių sutrikimų yra nesaugūs gatvėje), iki artimiausios pagal aptarnaujamą teritoriją Savivaldybės mokyklos atitinkama ugdomąja kalba.
1.3.Savivaldybės teritorijoje gyvenančių specialiųjų ugdymosi poreikių dėl įgimtų ar įgytų sutrikimų turinčių mokinių, kuriems Pedagoginė psichologinė tarnyba rekomendavo ugdymą pagal priešmokyklinio ir/ar bendrojo ugdymo programas mokykloje (klasėje), skirtoje mokiniams, turintiems specialiųjų ugdymosi poreikių iki artimiausios Savivaldybės mokyklos (klasės), skirtos mokiniams, turintiems specialiųjų ugdymosi poreikių; Savivaldybės mokyklose (klasėse), skirtose specialiųjų ugdymosi poreikių dėl įgimtų ar įgytų sutrikimų turintiems mokiniams, nesant galimybės užtikrinti ugdymo, atitinkančio mokinio specialiuosius ugdymosi poreikius – į kitos savivaldybės teritorijoje esančią artimiausią mokyklą (klasę), skirtą mokiniams dėl įgimtų ar įgytų sutrikimų turintiems specialiųjų ugdymosi poreikių.
2. Pagrindinės Apraše vartojamos sąvokos:
2.1. specialūs reisai - tai reisai (įskaitant nulinę ridą), kai vežama mokinių grupė į mokyklą ir iš jos į namus.
2.2. vienas reisas - rida ar atstumas tarp mokinių pirmutinės įlaipinimo (paskutinės išlaipinimo) vietos ir mokyklos (2 reisai - atstumas ar rida ten ir atgal).
2.3. nulinė rida - rida, kuria autobusas važiuoja iš garažo tuščiomis iki pirmos mokinių įlaipinimo vietos ir nuo paskutinės išlaipinimo vietos iki garažo. 
2.4. vežėjas - įmonė, įregistruota įstatymų nustatyta tvarka ir turinti teisę vežti keleivius.
3. Kitos Apraše vartojamos sąvokos atitinka Lietuvos Respublikos švietimo įstatyme ir kituose teisės aktuose vartojamas sąvokas.


II SKYRIUS
MOKINIŲ PAVĖŽĖJIMO SPECIALIAISIAIS REISAIS ORGANIZAVIMAS

4. Aprašo 1.1, 1.2. ir 1.3. papunkčiuose nurodytų mokinių pavėžėjimas specialiaisiais reisais organizuojamas, kai susidaro didesnė nei 4 mokinių grupė ir nėra galimybės organizuoti jų pavėžėjimo į mokyklą reguliaraus susisiekimo autobusais, mokykliniais autobusais, tėvų (globėjų, rūpintojų), privačiu transportu.
5. Aprašo 1.1. - 1.3. papunkčiuose nurodytų mokinių pavėžėjimas (išskyrus į kitos savivaldybės teritorijoje esančią mokyklą (klasę), skirtą mokiniams dėl įgimtų ar įgytų sutrikimų turintiems specialiųjų ugdymosi poreikių), organizuojamas, atsižvelgiant į mokinių tėvų (globėjų, rūpintojų) prašymus, kurie yra pateikiami Savivaldybės mokyklos vadovui (toliau – Mokyklos vadovas) iki einamųjų metų rugpjūčio 25 d. Mokyklos vadovas arba jo įsakymu paskirtas atsakingas darbuotojas sudarytus mokinių sąrašus, maršrutų schemas pateikia iki rugsėjo 10 d. Savivaldybės administracijos Švietimo skyriui (toliau – Švietimo skyrius). Mokinių sąrašuose turi būti nurodyta klasė, gyvenamoji vieta (kaimas) ir atstumas iki stotelės bei atstumas iki mokyklos. 
6. Specialiųjų reisų mokinių sąrašus, maršrutų schemas Švietimo skyrius derina su Savivaldybės administracijos Keleivinio transporto komisija (toliau – Komisija) ir apie priimtą nutarimą informuoja per DVS sistemą atitinkamų Mokyklų vadovus. 
7. Aprašo 1.3. papunktyje nurodytų mokinių pavėžėjimą į kitos savivaldybės teritorijoje esančią mokyklą (klasę), skirtą mokiniams dėl įgimtų ar įgytų sutrikimų turintiems specialiųjų ugdymosi poreikių, organizuoja Savivaldybės administracija. Prašymus dėl mokinių pavėžėjimo tėvai (globėjai, rūpintojai) iki kiekvienų metų rugpjūčio 15 d. teikia Savivaldybės administracijos direktoriui su dokumentais: vaiko gimimo liudijimo kopija; neįgaliojo pažymėjimo kopija; Pedagoginės psichologinės tarnybos pažymos dėl specialiojo ugdymosi ir (ar) švietimo pagalbos skyrimo kopija; pažyma iš mokyklos apie vaiko mokymąsi joje. Duomenis apie vaiko deklaruotą gyvenamąją vietą Švietimo skyriaus specialistas gauna iš Gyventojų registro.	
Prašymai nagrinėjami Komisijos posėdyje.
8. Jei prieš ir po pamokų reguliaraus susisiekimo autobusai atvyksta į mokyklą (išvyksta iš mokyklos) 45 min. anksčiau (vėliau), reguliaraus susisiekimo autobuso tvarkaraštis nekeičiamas, specialus reisas neorganizuojamas. 
Specialus reisas neorganizuojamas, jeigu mokyklinio autobuso maršrutas vykdomas tuo pačiu metu, kaip ir prašomas organizuoti specialiųjų reisų maršrutas.
9. Aprašo 1.1., 1.2. ir 1.3. papunkčiuose nurodyto mokinių pavėžėjimo specialiaisiais reisais vežėjas parenkamas Lietuvos Respublikos viešųjų pirkimų įstatymo nustatyta tvarka.  Atrankos kriterijus – vieno įvykdyto specialaus reiso mažiausia kaina neviršijant Aprašo 1 priede nustatytų pagal transporto priemonių variklio galingumą 1 kilometro ridos tarifų.
10. Vežant priešmokyklinio amžiaus ir specialiųjų ugdymosi poreikių turinčius mokinius, autobuse juos privalo lydėti vežėjo paskirtas lydintis asmuo.
11. Priešmokyklinio amžiaus mokinius ir specialiųjų ugdymosi poreikių turinčius mokinius iki autobuso sustojimo vietos palydi ir juos pasitinka tėvai (globėjai, rūpintojai), o  iš mokyklos iki autobuso palydi vežėjo paskirtas lydintis asmuo arba Mokyklos vadovo paskirtas darbuotojas.
12. Planuojant mokinių pavėžėjimą specialiais reisais, atstumas iki mokyklos skaičiuojamas nuo mokinių tolimiausios įlaipinimo (išlaipinimo) vietos, tinkančios autobusui sustoti arba apsisukti.
13. Specialiojo reiso autobuso sustojimo vietos parenkamos vadovaujantis Kelių eismo taisyklių ir saugumo reikalavimais. 
14. Vienu metu specialiaisiais reisais vežamų mokinių negali būti daugiau, negu autobuse yra sėdimų vietų keleiviams.
15. Mokinių pavėžėjimo specialiaisiais reisais paslaugų teikimo sutartis (Aprašo 2 priedas) dėl mokinių pavėžėjimo  į Savivaldybės mokyklas su vežėju sudaro ir pasirašo Mokyklų vadovai. 
16. Sutartį dėl mokinių pavėžėjimo į kitos savivaldybės teritorijoje esančią mokyklą (klasę), skirtą mokiniams dėl įgimtų ar įgytų sutrikimų turintiems specialiųjų ugdymosi poreikių, su vežėju pasirašo Savivaldybės administracijos direktorius.


III SKYRIUS
ATSISKAITYMO UŽ MOKINIŲ PAVĖŽĖJIMĄ SPECIALIAISIAIS REISAIS
TVARKA

17. Vežėjas, pasirašęs Sutartį su Savivaldybės mokykla, iki kiekvieno mėnesio 10 d.  Mokyklos vadovui pateikia Paslaugų priėmimo-perdavimo aktą (Aprašo  3 priedas) (toliau – perdavimo - priėmimo aktas) ir sąskaitą-faktūrą. Mokyklos vadovas vežėjo pateiktą sąskaitą – faktūrą kartu su pasirašytu perdavimo - priėmimo aktu pateikia Švietimo skyriui derinti, o suderinus - Savivaldybės administracijos Buhalterinės apskaitos skyriaus darbuotojui, tvarkančiam mokyklos apskaitą, apmokėti. 
18. Vežėjas, pasirašęs Sutartį su Savivaldybės administracija, iki kiekvieno mėnesio 10 dienos pateikia Savivaldybės administracijai perdavimo - priėmimo aktą ir sąskaitą-faktūrą, kurie  patikrinami Švietimo skyriaus atsakingo specialisto ir jo suderinti nukreipiami  Savivaldybės administracijos Buhalterinės apskaitos skyriui apmokėjimui. 
19. Savivaldybės administracijos Buhalterinės apskaitos skyriaus darbuotojas, gavęs sąskaitą - faktūrą, apmoka ją iki einamojo mėnesio paskutinės darbo dienos. 

IV SKYRIUS
BAIGIAMOSIOS NUOSTATOS

20. Už šio Aprašo reikalavimų vykdymą atsako Mokyklų vadovai ir Švietimo skyrius. 
21. Aprašas Vilniaus rajono savivaldybės tarybos sprendimu gali būti keičiamas, papildomas ir pripažįstamas netekusiu galios.

